Grunngitt spørsmål,

Jf kommunestyrereglementets pkt 7

Politidekningen i Ringebu

Gudbrandsdal politidistrikt består av 9 geografiske driftsenheter. Blant disse er Øyer, Gausdal og Sel med hvert sitt lensmannskontor. De tre Ottadalskommunene Skjåk, Lom og Vågå har hvert sitt lensmannskontor under ledelse av en regionlensmann. Ringebu, Sør-Fron og Nord-Fron har ett felles lensmannskontor plassert på Vinstra.

Så vidt vites har intensjonen vært at Ringebu skulle ha et bemannet kontor også etter sammenslåingen til Midt-Gudbrandsdal lensmannskontor. Ringebukontoret er fremdeles ikke i drift – angivelig på grunn av dataproblemer. En slik forklaring er naturligvis ikke troverdig i 2013.

Ringebu har asylmottak med rundt 100 asylsøkere, og disse trenger sivile polititjenester i stor grad. Dette behovet kommer på toppen av de faste innbyggernes og de mange fritidsinnbyggernes behov. Ringebu har for øvrig flere innbyggere enn de tre Ottadalskommunene, som har hvert sitt lensmannskontor. Den politimessige dekningen av Ringebu kommune må derfor konstateres å være den klart dårligste blant alle 12 kommunene i Gudbrandsdal politidistrikt.

**Vil ordføreren ta opp denne saken politisk i Ringebu, og med politimesteren i Gudbrandsdal, med krav om å sikre innbyggerne i Ringebu et fullverdig tilbud om polititjenester?**

Ringebu, 13. mars 2013

Berulf Vaagan

kommunestyrerepresentant for Venstre